Štatút

Historického ústavu Slovenskej akadémie vied, verejnej výskumnej inštitúcie

Článok I
Úvodné ustanovenia

(1)	Historický ústav Slovenskej akadémie vied, verejná výskumná inštitúcia, (ďalej len „organizácia“) je od 1. júla 2018 verejnou výskumnou inštitúciou podľa zákona č. 243/2017 Z. z. o verejnej výskumnej inštitúcii a o zmene a doplnení niektorých zákonov (ďalej len „zákon o v. v. i.“). 
(2)	História organizácie je uvedená v zakladacej listine organizácie (ďalej len „zakladacia listina“).

Článok II
Predmet činnosti

Predmet činnosti organizácie je uvedený v zakladacej listine. 

Článok III
Štruktúra orgánov 

(1)	Organizácia má riaditeľa, správnu radu, vedeckú radu a dozornú radu.
(2)	Riaditeľ organizácie môže zriadiť Radu riaditeľa. Rada riaditeľa je stály poradný a koordinačný orgán riaditeľa. Jej členmi sú riaditeľ, zástupca riaditeľa a vedúci oddelení a útvarov organizácie. Na zasadnutie Rady riaditeľa môžu byť pozvané aj iné osoby. Radu riaditeľa zvoláva podľa potreby a riadi riaditeľ alebo zástupca riaditeľa. Zo zasadnutia rady riaditeľa sa vyhotoví zápis, ak o to požiada niektorý jej člen; zápis podpisuje osoba, ktorú predsedajúci poveril jej vyhotovením, a predsedajúci.
(3)	Riaditeľ môže zriadiť ďalšie orgány na plnenie úloh podľa všeobecne záväzných právnych predpisov alebo na plnenie iných úloh.

Článok IV
Organizačná štruktúra

(1)	Organizácia sa člení na oddelenia a útvary. Počet, generický názov (prípadne iný ako oddelenie a útvar), vlastný názov a zameranie činnosti oddelení a útvarov, ako aj ich prípadné ďalšie členenie, určuje organizačný poriadok organizácie.
(2)	Na čele oddelení a útvarov sú vedúci. Právomoci vedúcich oddelení a útvarov určuje organizačný poriadok organizácie. Vedúcich oddelení a útvarov menuje a odvoláva riaditeľ organizácie; riaditeľ organizácie si môže pred vymenovaním alebo odvolaním vedúceho oddelenia alebo útvaru vyžiadať stanovisko správnej rady, vedeckej rady alebo zamestnancov organizačne začlenených do daného oddelenia alebo útvaru.
(3)	Zaradenie zamestnancov organizácie do jednotlivých oddelení alebo útvarov určuje riaditeľ rozhodnutím [pri rešpektovaní náležitostí podľa § 43 ods. 1 písm. a) a b) Zákonníka práce]. Zaradenie doktorandov podľa § 6 ods. 3 písm. b) zákona č. 133/2002 Z. z. o Slovenskej akadémii vied (ďalej len „zákon o SAV“) do jednotlivých oddelení alebo útvarov určuje riaditeľ rozhodnutím.

Článok V
Akademická obec

(1)	Akademickú obec organizácie tvoria osoby podľa § 6 ods. 3 zákona o SAV.
(2)	Akademická obec organizácie volí a odvoláva člena snemu SAV za organizáciu. 
(3)	Pre voľbu člena snemu platia všeobecné pravidlá podľa článku XXI ods. 1 štatútu SAV a osobitné pravidlá podľa článku XII ods. 6 štatútu SAV.
(4)	Pre odvolávanie člena snemu platia všeobecné pravidlá podľa článku XXI ods. 1 štatútu SAV a primerane osobitné pravidlá podľa článku XII ods. 6 písm. b) a d) štatútu SAV.
(5)	Voľbu a odvolávanie člena snemu za organizáciu organizuje vedecká rada organizácie.
(6)	Riaditeľ organizácie poskytuje vedeckej rade všetku súčinnosť potrebnú pre realizáciu aktov a činností pri vyhlasovaní a organizácii voľby a odvolávania člena snemu. Členovia vedeckej rady majú právo nahliadnuť do materiálov, ktoré organizácia vedie o zamestnancoch v rozsahu a za účelom určenia zoznamu členov akademickej obce. 
(7)	Vedecká rada organizuje voľbu člena snemu s dostatočným predstihom pred koncom funkčného obdobia snemu alebo najneskôr 1 mesiac po predčasnom ukončení výkonu funkcie člena snemu.
(8)	Na základe písomnej žiadosti aspoň 1/5 členov akademickej obce organizácie vedecká rada zvolá akademickú obec za účelom odvolania člena snemu. Žiadosť musí obsahovať mená, priezviská a vlastnoručné podpisy aspoň 1/5 členov akademickej obce a uvedenie dôvodov pre odvolanie člena snemu.
(9)	Vedecká rada zabezpečí odoslanie pozvánky na zhromaždenie akademickej obce s bodom programu voľby, resp. odvolávania, člena snemu a s uvedením miesta, dňa a hodiny jeho konania. V prípade odvolávania člena snemu vedecká rada zabezpečí aj odoslanie žiadosti podľa odseku 8 tohto článku. Pozvánka a prípadne aj žiadosť podľa odseku 8 sa odosielajú v elektronickej podobe členom akademickej obce organizácie na ich e-mailové adresy uvedené na webovom sídle organizácie. Zhromaždenie akademickej obce sa musí konať nie skôr ako týždeň a nie neskôr ako mesiac po doručení žiadosti podľa odseku 8 tohto článku vedeckej rade. K odoslaniu uvedených dokumentov musí dôjsť najneskôr 15 dní pred dňom konania zhromaždenia akademickej obce.
(10)	Vedecká rada organizácie zverejní najmenej tri dni pred dňom hlasovania aktuálny menoslov členov akademickej obce organizácie v zmysle § 6 ods. 3 zákona o SAV.
(11)	Vedecká rada organizácie riadi zhromaždenie akademickej obce. Vedecká rada umožní členovi snemu, ktorý sa navrhuje odvolať, vyjadriť sa k dôvodom na jeho odvolanie uvedeným v žiadosti a umožní diskusiu členov akademickej obce organizácie a dotknutého člena snemu k tomuto návrhu.
(12)	Vedecká rada organizácie vyhotoví zápisnicu o priebehu a výsledku hlasovania, ktorú podpíšu všetci prítomní členovia vedeckej rady.
(13)	Vedecká rada organizácie oznámi výsledky hlasovania snemu a kontaktné údaje na zvoleného člena snemu predsedovi snemu (článok XII ods. 5 štatútu SAV).

Článok VI
Oprávnení voliči podľa § 23 ods. 2 zákona o v. v. i.

Oprávnení voliči podľa 23 ods. 2 zákona o v. v. i. volia a odvolávajú volených členov správnej rady a volených členov vedeckej rady organizácie postupom podľa § 23 ods. 2, 9 a 11 zákona o v. v. i., volebného poriadku na funkciu člena správnej rady [§ 37 ods. 1 písm. c) zákona o v. v. i.] a  volebného a nominačného poriadku na funkciu člena vedeckej rady [§ 37 ods. 1 písm. d) zákona o v. v. i.].
  
Článok VII
Riaditeľ

(1)	Riaditeľa menuje a odvoláva predseda Slovenskej akadémie vied (ďalej len „SAV“) na návrh predsedníctva SAV [§ 12 ods. 7 písm. b) zákona o SAV]. Vymenovaniu riaditeľa predchádza výberové konanie (§ 22 zákona o v. v. i.) podľa pravidiel výberového konania na obsadenie miesta riaditeľa [§ 38 ods. 1 písm. a) zákona o v. v. i.].
(2)	Riaditeľ je štatutárny orgán organizácie. Riaditeľ organizáciu riadi, koná v jej mene a zastupuje ju navonok. Riaditeľ rozhoduje vo všetkých veciach, ak tieto nie sú týmto zákonom zverené do pôsobnosti iného orgánu organizácie alebo do pôsobnosti SAV (§ 16 ods. 1 zákona o v. v. i.).
(3)	Riaditeľ vykonáva právomoci podľa zákona o v. v. i. (najmä § 16 ods. 1 a 2 zákona o v. v. i.), vnútorných predpisov organizácie (§ 37 zákona o v. v. i.) a vnútorných predpisov SAV (§ 38 ods. 1 zákona o v. v. i.).
(4)	Funkčné obdobie riaditeľa je päť rokov; rovnaká osoba môže byť vymenovaná do funkcie riaditeľa najviac dve funkčné obdobia za sebou (§ 16 ods. 3 zákona o v. v. i.).
(5)	Funkcia riaditeľa je nezlučiteľná s funkciami člena vedeckej rady a člena dozornej rady (§ 16 ods. 5 zákona o v. v. i.).
(6)	Ak riaditeľ popri výkone funkcie riaditeľa vykonáva činnosť, ktorej zameranie predpokladá zaradenie do určitého oddelenia alebo útvaru, o zaradení do tohto oddelenia alebo útvaru rozhoduje sám. Ak zmena zaradenia vyžaduje zmenu pracovnej zmluvy, požiada o jej zmenu predsedu SAV (§ 21 ods. 5 zákona o v. v. i.).
(7)	Riaditeľ môže byť súčasne vedúcim oddelenia alebo útvaru.

Článok VIII
Zástupca riaditeľa

(1)	Riaditeľ, poverený riaditeľ alebo zastupujúci riaditeľ je povinný bezodkladne po ustanovení do funkcie určiť svojho zástupcu, ak takýto zástupca v organizácii organizácie nie je (článok X ods. 1 štatútu SAV). 
(2)	Osoba podľa odseku 1 určí rozsah úloh, povinností a oprávnení (ktoré inak pripadajú osobe podľa odseku 1), ktoré zástupca riaditeľa bude plniť alebo vykonávať, vrátane rozsahu oprávnenia konať v mene a na účet organizácie v pracovnoprávnych vzťahoch a v iných právnych vzťahoch. Zástupca riaditeľa nemôže vykonávať právomoci, ktoré zákon o v. v. i. priznáva riaditeľovi organizácie (článok X ods. 2 štatútu SAV).
(3)	Osoba podľa odseku 1 oznámi meno svojho zástupcu príslušnému vedeniu oddelenia vied (článok X ods. 3 štatútu SAV).

Článok IX
Vedecká rada

(1)	Členov vedeckej rady organizácie volia a odvolávajú oprávnení voliči podľa § 23 ods. 2 zákona o v. v. i. postupom podľa volebného a nominačného poriadku na funkciu člena vedeckej rady [§ 18 ods. 4 a § 37 ods. 1 písm. d) zákona o v. v. i.]. 
(2)	Vedecká rada vykonáva právomoci podľa zákona o v. v. i. (najmä § 18 ods. 7 zákona o v. v. i.), vnútorných predpisov organizácie (§ 37 zákona o v. v. i.) a vnútorných predpisov SAV (§ 38 ods. 1 zákona o v. v. i.).
(3)	Funkčné obdobie člena vedeckej rady je päť rokov; rovnaká osoba môže byť zvolená  do funkcie člena vedeckej rady aj opakovane (§ 18 ods. 5 zákona o v. v. i.).
(4)	Vedecká rada si môže zvoliť svojho podpredsedu (§ 23 ods. 5 zákona o v. v. i.).
(5)	Funkcia člena vedeckej rady je nezlučiteľná s funkciami riaditeľa, člena správnej rady a člena dozornej rady (§ 16 ods. 5 a § 18 ods. 8 zákona o v. v. i.).
(6)	Člen vedeckej rady vykonáva funkciu bez nároku na odmenu (§ 23 ods. 12 zákona o v. v. i.). 
(7)	Organizácia finančne zabezpečuje činnosť vedeckej rady (§ 23 ods. 13 zákona o v. v. i.). 

Článok X
Správna rada
(1)	Členom správnej rady je z titulu svojej funkcie riaditeľ; zvyšných členov správnej rady organizácie volia a odvolávajú oprávnení voliči podľa § 23 ods. 2 zákona o v. v. i. postupom podľa volebného poriadku na funkciu člena správnej rady [§ 17 ods. 2 a § 37 ods. 1 písm. c) zákona o v. v. i.].
(2)	Správna rada vykonáva právomoci podľa zákona o v. v. i. (najmä § 17 ods. 8 zákona o v. v. i.), vnútorných predpisov organizácie (§ 37 zákona o v. v. i.) a vnútorných predpisov SAV (§ 38 ods. 1 zákona o v. v. i.).
(3)	Funkčné obdobie voleného člena správnej rady je päť rokov; rovnaká osoba môže byť vymenovaná do funkcie člena správnej rady najviac dve funkčné obdobia za sebou (§ 17 ods. 6 zákona o v. v. i.).
(4)	Funkcia člena správnej rady je nezlučiteľná s funkciami člena vedeckej rady a člena dozornej rady (§ 17 ods. 9 zákona o v. v. i.).
(5)	Člen správnej rady vykonáva funkciu bez nároku na odmenu (§ 23 ods. 12 zákona o v. v. i.). 
(6)	Organizácia finančne zabezpečuje činnosť správnej rady (§ 23 ods. 13 zákona o v. v. i.). 

Článok XI
Dozorná rada

(1)	Členov dozornej rady organizácie menuje a odvoláva SAV (§ 19 ods. 5 zákona o v. v. i.).   
(2)	Dozorná rada vykonáva právomoci podľa zákona o v. v. i. (najmä § 19 ods. 7 zákona o v. v. i.), vnútorných predpisov organizácie (§ 37 zákona o v. v. i.) a vnútorných predpisov SAV (§ 38 ods. 1 zákona o v. v. i.); členovia dozornej rady vykonávajú právo podľa § 19 ods. 8 zákona o v. v. i.
(3)	Funkčné obdobie člena dozornej rady sú dva roky; rovnaká osoba môže byť vymenovaná do funkcie člena dozornej rady najviac štyri funkčné obdobia za sebou (§ 19 ods. 6 zákona o v. v. i.).
(4)	Funkcia člena dozornej rady je nezlučiteľná s funkciami riaditeľa, člena vedeckej rady a člena správnej rady (§ 19 ods. 9 a § 16 ods. 5 zákona o v. v. i.).
(5)	Dozorná rada si môže zvoliť svojho podpredsedu (§ 23 ods. 5 zákona o v. v. i.).
(6)	Činnosť dozornej rady finančne zabezpečuje SAV (§ 23 ods. 13 zákona o v. v. i.).

Článok XII

(1)	Vnútorné predpisy organizácie podľa § 37 ods. 1 zákona o v. v. i., rokovacie poriadky orgánov organizácie a prípadné iné vnútorné predpisy organizácie, zmeny týchto predpisov a poriadkov a úplné znenia týchto predpisov a poriadkov sa zverejňujú na webovom sídle organizácie [§ 2 ods. 3 písm. d) bod 2. zákona o v. v. i.]. Predpisy a poriadky uvedené v predchádzajúcej vete, ako aj ich zmeny, nadobúdajú účinnosť dňom nasledujúcim po dni ich zverejnenia, ak v nich nie je stanovený neskorší deň nadobudnutia ich účinnosti.
(2)	Vnútorné predpisy organizácie podľa § 37 ods. 1 zákona o v. v. i., prípadné iné vnútorné predpisy organizácie, ich zmeny a ich úplné znenia podpisuje riaditeľ. Rokovacie poriadky správnej rady a vedeckej rady a ich zmeny podpisuje predseda tohto orgánu; rokovací poriadok dozornej rady a jeho zmeny podpisuje predseda SAV.  

Článok XIII
Záverečné ustanovenia

(1)	Správna rada schválila tento štatút dňa 23. 7. 2018.
(2)	Tento štatút nadobúda účinnosť dňa 23. 7. 2018.

V Bratislave dňa 23. 7. 2018
              						........................................................
                     riaditeľ
Historického ústavu SAV, v. v. i.